
PËR SHPRONËSIMIN, PËR INTERES PUBLIK, TË PRONARIT TË PASURISË SË PALUAJTSHME, PRONË PRIVATE, QË PREKET NGA REALIZIMI I PROJEKTIT “NDËRTIMI I NJË QENDRE MULTIFUNKSIONALE PËR FËMIJËT ME AFTËSI TË KUFIZUARA”, NË FSHATIN POSHNJE, BASHKIA URA VAJGURORE

Në mbështetje të nenit 100 të Kushtetutës, të neneve 5, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, të ndryshuar, të ligjit nr.9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, si dhe të ligjit nr.109/2017, “Për buxhetin e vitit 2018”, të ndryshuar, me propozimin e ministrit të Infrastrukturës dhe Energjisë, Këshilli i Ministrave

VENDOSI:

1. Shpronësimin, për interes publik, të pronarit të pasurisë së paluajtshme, pronë private, që preket nga realizimi i projektit “Ndërtimi i një qendre multifunksionale për fëmijët me aftësi të kufizuara”, në fshatin Poshnje, Bashkia Ura Vajgurore.
2. Shpronësimi bëhet në favor të Bashkisë Ura Vajgurore. 
3. Pronari i pasurisë së paluajtshme, që shpronësohet, për pasurinë e llojit “ndërtesë”, të kompensohet në vlerë të plotë sipas masës së kompensimit përkatës, që paraqitet në tabelën bashkëlidhur këtij vendimi, me vlerë të përgjithshme prej 783 335 (shtatëqind e tetëdhjetë e tre mijë e treqind e tridhjetë e pesë) lekësh.
4. Vlera e përgjithshme e shpronësimit për pasurinë e llojit “ndërtesë”, me vlerë 783 335 (shtatëqind e tetëdhjetë e tre mijë e treqind e tridhjetë e pesë) lekë, të përballohet nga fondet e Bashkisë Ura Vajgurore.
5. Shpenzimet procedurale, në vlerën 50 000 (pesëdhjetë mijë) lekë, të përballohen nga fondet e Ministrisë së Infrastrukturës dhe Energjisë.
6. Shpronësimi të fillojë pas botimit të këtij vendimi në Fletoren Zyrtare.
7. Pronari i përmendur në tabelën, që i bashkëlidhet këtij vendimi, të kompensohet, për efekt shpronësimi, pasi të kenë paraqitur dokumentacionin justifikues për likuidimin, pranë Bashkisë Ura Vajgurore. 
8. Zyra Vendore e Regjistrimit të Pasurive të Paluajtshme Berat, brenda 30 (tridhjetë) ditëve nga data e miratimit të këtij vendimi, në bashkëpunim me Bashkinë Ura Vajgurore, të fillojë procedurat për hedhjen e gjurmës së projektit mbi hartën kadastrale të regjistrimit, sipas planimetrisë së shpronësimit të miratuar dhe të bëjë kalimin e pronësisë për pasurinë e shpronësuar në favor të shtetit.
9. Zyra Vendore e Regjistrimit të Pasurive të Paluajtshme Berat të pezullojë të gjitha transaksionet me pasuritë e shpronësuara, deri në momentin kur do të realizohen procesi i hedhjes së gjurmës së projektit mbi hartën kadastrale të regjistrimit dhe kalimi i pronësisë në favor të shtetit për pasurinë e shpronësuar. 
10. Ngarkohen Ministria e Infrastrukturës dhe Energjisë, Bashkia Ura Vajgurore, Zyra Qendrore e Regjistrimit të Pasurive të Paluajtshme, si dhe Zyra Vendore e Regjistrimit të Pasurive të Paluajtshme Berat për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama


Lista emërore e pronarëve të pasurive, pronë private, që shpronësohen nga realizimi i projektit							
“Ndërtimi i një Qendre Multifunksionale për Fëmijët me Aftësi të Kufizuar”, në fshatin Poshnje, Bashkia Ura Vajgurore			

	Nr.
	Emër Mbiemër
	Lloji i pasurisë
	Z.K.
	Nr. i pasurisë
	Sip. totale
	Sip. e prekur (m2)
	Çmimi i objektit
	Vlera në lekë
	Shënime sqaruese

	1
	Islam Halim Qemalaj
	Ndërtesë (banimi)
	3032
	456/6+1-4
	60
	60
	783355
	783335
	Konfirmuar nga ZVRPP-ja

	Vlera totale paraprake
	60
	 
	783335
	 

	
Shënim. Vlerat e shpronësimit është llogaritur në bazë të kostos së ndërtimit, bazuar në çmimet e Entit të banesave për qytetin e Beratit për vitin 2016.





